Crans-Montana 30. júna 2017 (TASR/HSP/Foto:TASR/AP-Bebeto Matthews)
Generálny tajomník OSN António Guterres sa dnes pridal k summitu lídrov etnicky rozdeleného Cypru o zjednotení tohto ostrova, ktorých nové kolo sa od stredy koná vo švajčiarskom horskom stredisku Crans-Montana
Delegáti sa však v sporných témach príliš neposunuli. Háklivou je najmä bezpečnostná otázka ostrova, ktorá blokuje celkovú snahu o mierové urovnanie tohto sporu. Účastníci rozhovorov dúfajú, že dnešná prítomnosť šéfa OSN Guterresa na rokovaniach pomôže dostať obe strany bližšie k dohode.
Guterres si dnes vypočuje návrhy cyperského prezidenta Nikosa Anastasiadisa, vodcu cyperských Turkov Mustafu Akinciho a najvyšších diplomatov z Grécka, Turecka a Británie na prekonanie rozdielov brániacim posunúť sa v riešení celej situácie.
Ankara napríklad odmieta požiadavku cyperských Grékov, aby v akejkoľvek dohode o opätovnom zjednotení etnicky rozdeleného ostrova bola zahrnutá podmienka stiahnutia všetkých tureckých vojakov z Cypru a vzdanie sa vojenských nárokov.